ΓΡΑΠΤΗ ΕΡΩΤΗΣΗ E-2401/97 υποβολή: Leen van der Waal (I-EDN) προς την Επιτροπή (10 Iουλίου 1997)

Θέμα: Αναγνώριση της «Logos Bible Academy» στη Βουλγαρία

Σύμφωνα με ειδήσεις στο περιοδικό Face to Face του Μαΐου 1997 (που εκδίδεται από την οργάνωση «Ανθρώπινα Δικαιώματα χωρίς σύνορα») η «Logos Bible Academy», εξακολουθεί να μην αναγνωρίζεται επισήμως από τις βουλγαρικές αρχές, παρά τις επανειλημμένες αιτήσεις της για αναγνώριση. Εν τούτοις, η ακαδημία ανήκει στις σημαντικότερες επισήμως αναγνωρισμένες διαμαρτυρόμενες εκκλησίες στην Βουλγαρία, έχει καταχωρηθεί επισήμως το 1990 από το Δικαστήριο της Σόφιας και προσφέρει ακαδημαϊκή εκπαίδευση ισότιμη με αυτήν της Θεολογικής Σχολής του Πανεπιστημίου St. Climent Ohridski της Σόφιας. Κατά την αναπροσαρμογή της νομοθεσίας στον τομέα των θρησκευτικών θεμάτων το 1993 δεν καταχωρήθηκε επισήμως η «Logos Bible Academy», με αποτέλεσμα να αντιμετωπίζει πρακτικά προβλήματα διαφόρων ειδών.

1. Μπορεί η Επιτροπή να επιβεβαιώσει τις προαναφερθείσες ειδήσεις;

2. Κατά πόσο το γεγονός ότι δεν αναγνωρίζεται επισήμως η «Logos Bible Academy» αντιβαίνει προς την αρχή της θρησκευτικής ελευθερίας που καθορίζεται στο Σύνταγμα της Βουλγαρίας καθώς και σε διεθνείς συμβάσεις;

3. Είναι διατεθειμένη η Επιτροπή να ζητήσει από τις βουλγαρικές αρχές να αναγνωρίσουν επισήμως, όσο το δυνατόν ταχύτερα, την «Logos Bible Academy»;

Απάντηση του κ. Van den Broek εξ ονόματος της Επιτροπής (2 Οκτωβρίου 1997)

1. Η Επιτροπή επιβεβαιώνει την πληροφορία σχετικά με τη μη αναγνώριση από την κυβέρνηση της Βουλγαρίας της «Logos Bible Academy».

2. Οι βουλγαρικές αρχές είναι αρμόδιες να αναγνωρίζουν ή όχι κάποιον θρησκευτικό φορέα (ομάδα, ένωση ή άλλο τύπο μη κερδοσκοπικής οργάνωσης). Οι αποφάσεις της κυβέρνησης στον τομέα αυτόν βασίζονται στα ακόλουθα νομοθετικά κείμενα:

- Άρθρο 37, παράγραφος 2 του συντάγματος της Βουλγαρίας: «Η ελευθερία συνείδησης και θρησκείας δεν θα έρχεται σε αντίθεση με την εθνική ασφάλεια, τη δημόσια τάξη, την υγεία και τις ηθικές αξίες ή τα δικαιώματα και ελευθερίες άλλων»,

- τον νόμο σχετικά με τα άτομα και την οικογένεια (άρθρο 133 α),

- τον νόμο σχετικά με το νομοθετικό σύστημα.

Ο νόμος προβλέπει επίσης τη δυνατότητα για τον θρησκευτικό φορέα να καταφύγει στο ανώτατο δικαστήριο σε περίπτωση που δεν αναγνωρισθεί.

3. Στη γνώμη της όσον αφορά την υποψηφιότητα της Βουλγαρίας για προσχώρηση στην Κοινότητα, ((έγγραφο COM(97) 2008 τελικό. )) η Επιτροπή επεσήμανε ότι «παραμένουν ορισμένα προβλήματα στον τομέα των βασικών δικαιωμάτων του ανθρώπου, παρά το γεγονός ότι η νέα εκλεγμένη κυβέρνηση του Απριλίου ανακοίνωσε σειρά θετικών μεταρρυθμίσεων». Γενικά, η Επιτροπή δήλωσε ότι «η ελευθερία δημιουργίας ενώσεων και διαδήλωσης εξασφαλίζεται από το σύνταγμα και ότι δεν υφίστανται προβλήματα στο θέμα αυτό» και ότι η «ελευθερία έκφρασης στη Βουλγαρία είναι προφανέστατη από τον πλουραλισμό που παρατηρείται στον τύπο και στα άλλα μέσα επικοινωνίας». Η Επιτροπή συμπέρανε ότι η Βουλγαρία οδεύει προς την πλήρωση των πολιτικών κριτηρίων που θεσπίστηκαν στο Ευρωπαϊκό Συμβούλιο της Κοπεγχάγης. Με τα δεδομένα αυτά και άλλες διαπιστώσεις, η Επιτροπή θεωρεί ότι οι διαπραγματεύσεις προσχώρησης στην Κοινότητα πρέπει να αρχίσουν με τη Βουλγαρία αμέσως μετά την πλήρωση σε ικανοποιητικό επίπεδο των όρων προσχώρησης που ορίστηκαν στο Ευρωπαϊκό Συμβούλιο της Κοπεγχάγης. Η Επιτροπή θα υποβάλει έκθεση το αργότερο κατά το τέλος του 1998 σχετικά με την πρόοδο της Βουλγαρίας στο θέμα αυτό.

Με την ευκαιρία αυτή η Επιτροπή θα εξετάσει επιμελώς τα θεμελιώδη δικαιώματα και ελευθερίες στη Βουλγαρία. Εν τω μεταξύ, η Επιτροπή συμβούλευσε τη Βουλγαρία να λάβει τα κατάλληλα μέτρα όσον αφορά τις αδυναμίες που επεσήμανε στη γνώμη της σχετικά με την αίτηση προσχώρησης της Βουλγαρίας.